Miehellä on monipuolinen rikostausta, joka käsittää muun muassa kerrostaloasunnon polttamisen ja poliisin lyömisen saksilla.

Länsi-Uudenmaan käräjäoikeus on antanut tuomionsa syyskuussa sattuneesta tapauksessa, jossa keski-ikäinen mies menetti toisen silmänsä tuntemattoman miehen lyötyä häntä yllättäen kasvoihin bussipysäkillä.

Oikeus tuomitsi nyt 36-vuotiaan Jani Töllin 2 vuoden ja kolmen kuukauden mittaiseen vankeusrangaistukseen törkeästä pahoinpitelystä ja kolmesta vahingonteosta. Hän oli rikkonut kivellä autonvuokrausliikkeen omistamasta Audista takalasin ja kahdesta Volvosta tuulilasit.

Lisäksi Tölli joutuu maksamaan yhteensä noin 33 000 euron verran korvauksia ja oikeudenkäyntikuluja. Suurin yksittäinen korvaussumma, 9 628 euroa, tuli pysyvästä haitasta. Töllin lyömä mies menetti silmänsä näkökyvyn pysyvästi ja oli vaarassa menettää näön myös toisesta silmästään. Se pakotti miehen elämänmuutokseen, eikä hän pystynyt enää esimerkiksi ajamaan autoa tai urheilemaan kuten aiemmin. Bussipysäkin tapahtumat aiheuttivat myös pelkoja.

Tölli ei halunnut tulla kuulluksi tapauksen oikeuskäsittelyssä, mutta myönsi syytteet.

Esitutkinnassa hän kertoi esitutkinnassa päättäneensä etukäteen lyödä jotakuta ja bussipysäkillä ollut uhri valikoitui kohteeksi. Hän kertoi menneensä miehen luokse ja kyselleensä jotakin. Tölli kertoi pitäneensä taskussaan mattoveitsen terää, joka oli teipattu siten, että hän pystyi pitämään sitä kädessään.

Sitten hän löi miestä ja kertoi yrittäneensä tarkoituksella osua silmään.

Tuomio ei ole vielä lainvoimainen. Mies on tuomittu aiempina vuosina muun muassa huumausainerikoksesta, törkeästä pahoinpitelystä, törkeästä varkaudesta ja törkeästä tuhotyöstä. Tuomio törkeästä tuhotyöstä tuli Töllin sytytettyä kerrostalon ylimmässä kerroksessa sijaitsevan asuntonsa tuleen bensan avulla.

Tuomio törkeästä pahoinpitelystä taas tuli noin kuukausi sen jälkeen, kun Tölli oli päässyt ehdonalaiseen vankeuteen kerrostalon poltosta saamastaan tuomiosta. Tölli oli yrittänyt varastaa helsinkiläisestä ruokakaupasta ja jäi kiinni.

Hänet oli ohjattu toimistohuoneeseen odottamaan poliisia. Asian selvittelyn aikana hän oli noussut tuolista ja hyökännyt sakset ojossa toisen poliisin päälle. Saksien isku osui käsivarteen, mutta poliisi selvisi naarmuilla.